CSK ನಾಯಕ ಧೋನಿ ಮೇಲೆ ನೆಟ್ಟಿಗರು ಆಕ್ರೋಶ ವ್ಯಕ್ತಪಡಿಸಿದ್ದೇಕೆ ಗೊತ್ತಾ? ಕೂಲ್ ಕ್ಯಾಪ್ಟನ್ ಖ್ಯಾತಿಯ ಭಾರತ ಕ್ರಿಕೆಟ್ ತಂಡದ ಮಾಜಿ ನಾಯಕ ಎಂ.ಎಸ್.ಧೋನಿ ಕ್ರೀಡಾಂಗಣದಲ್ಲಿ ಅತಿರೇಕದ ವರ್ತನೆ ತೋರಿ ಈಗ ಸಾಮಾಜಿಕ ಜಾಲತಾಣದಲ್ಲಿ ಟೀಕೆಗೆ ಗುರಿಯಾದ ಘಟನೆ ನಡೆದಿದೆ. ಅಕ್ಟೋಬರ್ 13ರಂದು ಚೆನ್ನೈ ಸೂಪರ್ ಕಿಂಗ್ಸ್ ತಂಡವು ಮಾಡು ಇಲ್ಲವೆ ಮಡಿ ಹೋರಾಟದಲ್ಲಿ ಸನ್ರೈಸರ್ಸ್ ಹೈದರಾಬಾದ್ ತಂಡವನ್ನ ಎದುರಿಸಿತ್ತು. ಈ ಪಂದ್ಯದ ಕೊನೆ ಘಟ್ಟವು ರೋಚಕತೆಯ ತುತ್ತ ತುದಿಗೆ ತಲುಪಿತ್ತು. ಆಗ ಆದ ಎಡವಟ್ಟು ಧೋನಿಯ ಕೂಲ್ ಕ್ಯಾಪ್ಟನ್ ಕಿರೀಟಕ್ಕೆ ದೋಷ ಎನ್ನುವಂತೆ ಎಲ್ಲರೆದುರು ಕಾಣಿಸಿತು. ಏನಿದು ಘಟನೆ? 19ನೇ ಓವರ್ನಲ್ಲಿ ಸನ್ರೈಸರ್ಸ್ ತಂಡ ಗೆಲುವಿಗಾಗಿ ಜಿದ್ದಾಜಿದ್ದಿನ ಹೋರಾಟಕ್ಕೆ ನಡೆಸಿತ್ತು. ಶಾರ್ದೂಲ್ ಠಾಕೂರ್ ಬ್ಯಾಟ್ಸ್ಮನ್ನಿಂದ ದೂರಕ್ಕೆ ಚೆಂಡನ್ನು ಎಸೆಯುವ ಪ್ರಯತ್ನದಲ್ಲಿ ಒಂದು ಎಸೆತವನ್ನು ವೈಡ್ ಆಗಿ ಹಾಕಿದರು. ಮತ್ತೊಂದು ಸಲವೂ ಅದೇ ಪ್ರಯತ್ನ ನಡೆಸುವಾಗ ಇನ್ನೊಂದು ಎಸೆತಕ್ಕೂ ಅಂಪೈರ್ ವೈಡ್ ನೀಡಿದರು. ಚೆಂಡು ಸರಿಯಾದ ದಿಕ್ಕಿನಲ್ಲಿಯೇ ಇತ್ತು ಎಂದು ಶಾರ್ದೂಲ್ ಠಾಕೂರ್ ತಕ್ಷಣ ಅಂಪೈರ್ ಪೌಲ್ ರಿಫೆಲ್ ತೀರ್ಮಾನಕ್ಕೆ ಅಸಮಾಧಾನ ವ್ಯಕ್ತಪಡಿಸಿದರು. ಈ ವೇಳೆ ಧೋನಿಯೂ ಧ್ವನಿಗೂಡಿಸಿದರು. ಅಂಪೈರ್ ಜತೆಗೆ ವಾಗ್ವಾದ ನಡೆಸಿದರಲ್ಲದೆ ಬಲವಂತದಿಂದ ವೈಡ್ ಸಿಗ್ನಲ್ ಅನ್ನ ಹಿಂದಕ್ಕೆ ತೆಗೆದುಕೊಳ್ಳುವಂತೆ ಒತ್ತಾಯಿಸಿದರು. ಕ್ರೀಡಾಂಗಣದಲ್ಲಿ ಧೋನಿಯ ಇಂತಹ ನಡೆಯಿಂದ ಅಭಿಮಾನಿಗಳು ಶಾಕ್ ಆಗಿದ್ದಾರೆ. ಛೇಧೋನಿಯಿಂದ ಇಂತಹದನ್ನ ನಿರೀಕ್ಷಿಸಿರಲಿಲ್ಲ ಎಂದು ಕ್ರಿಕೆಟ್ ಅಭಿಮಾನಿಗಳು ಬೇಸರ ವ್ಯಕ್ತಪಡಿಸಿದ್ದಾರೆ. ಕೆಲವರು ಇನ್ನೂ ಒಂದು ಹೆಜ್ಜೆ ಮುಂದೆ ಹೋಗಿ, ಧೋನಿ ಎಷ್ಟೇ ಎತ್ತರದ ವ್ಯಕ್ತಿಯಾಗಿರಬಹುದು. ಆದರೆ ಅಂಪೈರ್ ಅನ್ನ ಬೆದರಿಸುವ ನಡೆ ಅವರಿಗೆ ಶೋಭೆ ತರುವುದಿಲ್ಲ ಎಂದಿದ್ದಾರೆ. ಧೋನಿ ಇತ್ತೀಚಿನ ಕೆಲವು ವರ್ಷಗಳಲ್ಲಿ ಕ್ರೀಡಾಂಗಣದಲ್ಲಿ ತಾಳ್ಮೆ ಕಳೆದುಕೊಳ್ಳುತ್ತಿದ್ದಾರೆ. ಕಳೆದ ವರ್ಷ ರಾಜಸ್ಥಾನ್ ರಾಯಲ್ಸ್ ವಿರುದ್ಧದ ಪಂದ್ಯದ ವೇಳೆ ಸಿಎಸ್ಕೆ ಚೇಸಿಂಗ್ ನಡೆಸುತ್ತಿದ್ದಾಗ ಅಂಪೈರ್ ನೋಬಾಲ್ ನೀಡಿಲ್ಲ ಎನ್ನುವ ವಿಚಾರದಲ್ಲಿ ಪೆವಿಲಿಯನ್ನಲ್ಲಿದ್ದ ಧೋನಿ ಮೈದಾನದೊಳಗೆ ನುಗ್ಗಿ ಅಂಪೈರ್ ಜತೆ ವಾಗ್ವಾದ ನಡೆಸಿದ್ದರು. ಇದು ವಿವಾದಕ್ಕೆ ಕಾರಣವಾಗಿತ್ತಲ್ಲದೆ ಬಳಿಕ ಧೋನಿಗೆ ದಂಡ ವಿಧಿಸಿದ್ದನ್ನು ಇಲ್ಲಿ ಸ್ಮರಿಸಬಹುದು. ಧೋನಿಗೆ ಶಿಕ್ಷೆ ಸಾಧ್ಯತೆ ಟೀವಿ ರಿಪ್ಲೇಗಳಲ್ಲಿ ವೈಡ್ ಬಗ್ಗೆ ಹಲವು ಅನುಮಾನಗಳು ವ್ಯಕ್ತವಾಗಿವೆ. ಹೀಗಿದ್ದರೂ ಧೋನಿ ಅಂಪೈರ್ ತೀರ್ಮಾನದ ವಿರುದ್ಧ ಮಾತನಾಡಿ ಅಂಪೈರ್ ಅನ್ನೇ ಬೆದರಿಸುವ ಮಟ್ಟಕ್ಕೆ ಹೋಗಿರುವುದು ಈಗ ಬಿಸಿಸಿಐ ಶಿಸ್ತು ಸಮಿತಿ ಮೆಟ್ಟಿಲೇರುವ ಸಾಧ್ಯತೆ ಇದೆ ಎನ್ನಲಾಗಿದೆ.